**Beszámoló a „Vegyes páros projekt team” 2017. I. félévében végzett munkájáról.**

Csoportunk ez év januárjában beszámolt előző évi tevékenységéről. Ebben az anyagban az azóta eltelt kevesebb, mint 5 hónap történéseiről tudunk számot adni.

**2017. évi célkitűzéseink voltak.:**

1. ***MCSZ Elnöksége által kért szakírányú teendők megbeszélése, megvalósítása.***

Sajnos az MCSZ vezetésével kapcsolatunk, kommunikációnk minimálisra csökkent. Az elmúlt 5 hónapban egyetlen esetben érkezett kérés felénk, mégpedig a tavaszi vegyes páros felkészítő tábor megszervezésével kapcsolatosan. Úgy láttuk, hogy az Elnökség, és az apparátus nem tart igényt érdemi segítségre, így a mi aktivitásunk is alább hagyott. Némi túlzással azt is kijelenthetjük, hogy ebben a közegben, ebben a formában ez a „bizottság” is feleslegessé vált.

1. ***Január 3-án kiküldött kérdőívek visszaérkezését követően azok feldolgozása, elemzése, a szükséges teendők meghatározása, megvalósítása.***

Január elején kiküldött 12 kérdéses kérdőívünket 4 páros tagjai küldték vissza. Nem lehet elmondani, hogy nagy aktivitás kísérte volna kezdeményezésünket, és széleskörű vélemények alapján alakíthattuk ki az értékelést. A beérkezett válaszok alapján megküldtük a vezetőségnek a dokumentum összefoglalóját. Az elnökség elfogadta a beszámolónkat.

1. ***2017. évi Vegyes páros VB-n való sikeres szereplés elősegítése.***

Mindenki számára ismert a sikertelen VB szereplés, az olimpiai kvalifikáció elmaradása.

Csapatunknak nem volt lehetősége, eszköze ahhoz, hogy érdemi befolyást gyakoroljon a világbajnoki felkészülés, kint lét fontos anyagi kérdéseire. Erre nem lehet kifogás, hogy azt hangzott el (nem felém), hogy amire kell, arra van pénz.

A felkészülés során semmilyen kezdeményezés nem érkezett az MCSZ részéről, hogy személyesen beszélgessünk az időszak legfontosabb dolgáról, a Vegyes páros Világbajnokság sportszakmai és egyéb kérdéseiről. Ha voltak is ilyen jellegű kisebb háttérbeszélgetés, azokból én, mint bizottság vezető kimaradtam.

Egy alkalommal írásban jeleztem Elnök asszonynak és főtitkárunknak kifogásaimat, fenntartásaimat a vegyes páros válogatott anyagi támogatásával, a Gerevich Sportösztöndíjjal kapcsolatosan. Sajnos a kapott válasz nem nyugtatott meg sem engem, sem az érintetteket.

Ráadásul, ezt követően sem került sor személyes egyeztetésre.

„Szeretném kérni, hogy a csütörtöki megbeszélésed után, lehetőség szerint minél hamarabb üljünk le (szövetség vezetői, illetve Zoli és én), és személyesen beszéljük meg ezeket a dolgokat. Azt szeretném, hogy két vegyes páros játékosunk, valamint Zoli a lehető legnyugodtabb és valójában a lehető legjobb anyagi háttérrel készülhessen a VB-re.”

(Részlet Zsuzsa és Petra részére 2017. február 05-én megküldött levélből.)

Sajnos nem valósult meg a költségek teljes mértékű előfinanszírozása, a tervezhető, előre tudott kiadások előzetes kifizetése. Zolinak és Zsoltinak is állt bent a pénze egyes kiadások kifizetése kapcsán. Ez egyetlen más, olimpiai kvalifikációra készülő szövetségnél sem fordult, fordulhatott elő.

A VB szereplés közös itthoni értékelése megtörtént, erről Palancsa Zoli már írásban tájékoztatta az elnökséget.

1. ***Szponzori támogatás növelése érdekében ajánlati csomag, és dokumentáció elkészítése, terjesztése.***

Korábbi évekkel ellentétben új ajánlati csomagot nem készítettünk. Egyedi leveleket küldtünk ki több állami és magán cégnek. Sajnos a tavalyi évvel ellentétben a Szerencsejáték Zrt idén már nem támogatta párosunkat, míg az MVM elutasította megkeresésünket.

1. ***WCF felé kezdeményezni az ifjúsági vegyes páros VB megrendezését.***

Korábban javasoltuk ennek a javaslatnak a felvetését a WCF értekezleten. Elnök asszonytól azt a választ kaptuk, hogy az elkövetkező 2 évben, erre nem lesz esély. Újbóli felvetésről nincs információnk, pedig szükség lenne erre a versenyre.

Zsolt a vb-n beszélgetett a Sportolói Bizottság vezetőjével az Ifi VB-ről is. Elmondtam neki, hogy mi nagyon szeretnénk a vb-t, mivel olimpiai szám lett ez is. A WCF képviselőjének visszajelzéséből azt a következtetést vonta le, hogy jó pár ország támogatja az ifi vb-t így lehet, hogy hamarosan arra is sor kerül.

1. ***Igény esetén a 2017. évi Ifi Vegyes páros OB megrendezéséhez segítségnyújtás.***

Ezzel kapcsolatosan nem merül fel igény az apparátus részéről, így szerepünk a versenykiírás véleményezésére korlátozódott.

1. ***2017. utolsó negyedévében nemzetközi ifi verseny megrendezése.***

Még nem időszerű, de rövidesen érdemes lenne foglalkozni a dologgal.

1. ***Vegyes páros versenyek szponzori hátterének erősítése, amiben elsősorban az elnökség és a főtitkár aktív közreműködésére számítanánk.***

Nem történt semmi.

1. ***Igény esetén 2017. évben is megrendezni egy vegyes páros edzőtábort, kezdő illetve haladó duók részére.***

Ebben az egy ügyben kaptunk felkérést. Mivel az MCSZ a világbajnoksághoz közel szerette volna megrendezni a tábort, az hátrányos lett volna Dóri, és Zsolt részére, akik ráadásul még iskolai vizsgákra is készülnek ebben az időszakban. Javasoltuk eltolni az időpontot szeptember elejére.

1. ***2018. évi felzárkóztatási támogatásra javaslat elkészítése.***

Tudomásom szerint már ismert az aktuális céltámogatás összege, de ezzel kapcsolatos megkeresést nem kaptunk a szövetség vezetőitől.

1. ***A versenyszám hazai média megjelenésének bővítésével, a vegyes páros ismertségének, elismertségének, támogatottságának erősítése.***

Az elmúlt félévben számos televízió riport készült a versenyszámról, válogatott versenyzőkről. Sajnos ez nem az MCSZ kezdeményezéseinek köszönhető, hanem inkább az eddigi sikereknek, téli olimpiai várakozásnak.

**2017. év I-V. hónapjaiban elvégzett további feladatok, észrevételek:**

1. Sajnos a feladatkörre szánt pénz keret a tervezés során folyamatosan csökkent, nem érte el a kívánt, illetve szükséges mértéket.
2. Szomorú tény, hogy az idei ifi Vegyes páros OB-n csak 4 páros vett részt. Ez hűen tükröző a sportág jelenlegi hazai állapotát, utánpótlás képzését.
3. Sajnos a felzárkóztatási keret felhasználása, a VPOB díjazottjainak céltámogatása is tessék-lássék módon lett publikálva, annak ellenére, hogy ennek lehetett volna egy pozitív üzenete a tagság felé. Öröm, hogy a keretből a felnőtt OB I-IV., illetve a 2016. évi Ifi OB I. helyezettjét is tudtuk némileg támogatni. Erre más versenyszámok kapcsán nem volt példa.
4. Részt vettünk a szövetség által szervezett színvonalas Basecamp oktatáson.
5. Pozitív dologként értékeljük, hogy a ránk vonatkozó aktuális pénzügyi kimutatást rendszeresen megkaptuk.

2016. évi hasonló beszámolónk sokkal pozitívabb hangvételű volt. A negatív vélemények sokasága nem csak a sikertelen VB szereplésből adódik, hanem az elmúlt időszakkedvezőtlen tapasztalataiból, a belső környezet megváltozásából, a feleslegessé válás érzetéből.

Úgy gondolom, a szövetség tisztségviselőinek sürgősen át kell gondolni a hasonló team-ek (beleértve ezt a csoportot is) működésének, működtetésének rendszerét, mert változtatásokra van szükség. Ebbe beletartozik az elnökség, és a főtitkár ezzel kapcsolatos feladatköre, kötelezettsége, segítő, összefogó szerepe. Persze, hiába beszélünk, egyeztetünk róla (lásd ötlet börzék, elnökségi ülések, stb.), ha az elhangzott ötletek, javaslatok, határozatok a feledésbe merülnek, ha azokat az „illetékes személy” nem érzi magáénak, ha azzal nem foglalkoznak tudatosan, elkötelezetten.

Budapest, 2017. május 29.

Kiss László

team vezető